**Bestyrelsens beretning mandag den 22. marts 2021**

Sidste gang vi holdt årsmøde var mandag den 19. oktober 2020. Der er derfor ikke så meget at berette. Coronaen har igen også gjort at vores aktivitetsniveau ikke været, som vi kunne ønske det. Men lidt er der sket.

Om aftenen efter årsmødet fik vi hurtigt konstitueret os. Ole blev næstformand og Michael blev kasserer. Anders blev allerede på årsmødet valgt som suppleant og undertegnede som forperson.

Den 31. oktober 2020 indgik vi teknisk valgforbund med Socialistisk Folkeparti og Det radikale Venstre. Vi underskrev aftalen i Nedermarken ved åen. Dette for at understrege, at vi alle er tre grønne partier, men at vi selvfølgelig er forskellige.

Lørdag den 7. november skulle vi have holdt pop café i Haarby. Det er en nyskabelse, hvor alle kan møde os. Det gælder også for folk, som ikke er medlem af Alternativet, men som forhåbentlig bliver det senere. Her vil vi gerne høre, hvad der fylder hos folk samtidig med, at vi bliver set. Dette er også noget, vi har tænkt os at gøre, når det hele bliver mere åbent. Jo tættere vi kommer på byrådsvalget, jo mere vil også fortælle om, hvorfor vi vil være en fornyelse i byrådet. Mødet blev ikke til noget, og vi håbede, vi måske kunne have gjort det i december samme sted. Men I kender jo coronaens begrænsninger.

Bestyrelsen besluttede kort før jul at købe AV-udstyr. Planen er, at vi vil bruge det i den kommende valgkamp.

Her efter nytår, har vi drøftet, hvordan vi vil gribe foråret an. På det første møde, efter vi har konstitueret os, vil vi lave et politisk program. Vi vil lade os inspirere af valgprogrammet fra 2017 med områder, som endnu ikke er sket. Centralt i partiet er der også hjælp at hente til valgprogrammet, og så har vi også selv nogle ideer til fornyelsen i byrådet. Sidst, men ikke mindst håber vi, at I medlemmer kommer med nogle input til det politiske program, da det er jer, vi skal repræsentere.

Beretningen er herefter til diskussion